Aalborg skal have en letbane, der binder bymidten sammen med Aalborg Universitet og det kommende universitetssygehus i Aalborg Øst, og staten skal levere hovedparten af investeringen. Det mener folketingsmedlem Rasmus Prehn (S) og folketingskandidat Kristian Andersen fra Venstre i Aalborg. -Vi er ofte uenige i prioriteringer i eksempelvis den økonomiske politik, men vi er fælles om at kæmpe for Aalborg får en fremtidsorienteret infrastruktur, som giver liv i byen uden at miljøet og sundheden lider, siger Rasmus Prehn. -Aalborg og Nordjylland skal ikke stå tilbage for andre storbyer og landsdele. Jeg kæmper indædt for en tredje Limfjordsforbindelse vest om Aalborg, men Aalborg skal også have en letbane, der binder bymidten, universitet og universitetssygehus sammen, siger Kristian Andersen. Både Rasmus Prehn og Kristian Andersen tror på, at en letbane vil løfte den kollektive trafik og bidrage til at mindske miljøbelastningen i Aalborg.
MF Rasmus Prehn (S) og MF-kandidat Kristian Andersen (V) vil kæmpe til en letbane i Aalborg står klar.